Pres. Obama i kthehet fushatës, Romni në Virxhinia
Të dy kandidatët shkëmbyen përsëri replika të ashpra për ekonominë dhe mënyrën e drejtimit të saj.
Tri ditë pas uraganit Sendi që përmbyti brigjet lindore të Shteteve të Bashkuara dhe pesë ditë para zgjedhjeve, Presidenti Barak Obama rifilloi fushatën e tij për rizgjedhje dje. Korrespondenti i Zërit të Amerikës, Kent Klain, na informon nga Shtëpia e Bardhë se presidenti dhe rivali i tij republikan, ish guvernatori shtetit Masaçusets, Mit Romni, pritet të bëjnë fushatë pa ndërprerje deri të martën. Pas tri ditë ndërprerje, zoti Obama iu kthye përsëri fushatës, duke folur në një miting në aeroportin e Green Bay-it në Uiskonsin. Presidenti e filloi fjalimin duke përshkruar shkatërrimet që pa të mërkurën në Nju Xhersi, i shoqëruar nga guvernatori republikan i shtetit. Por presidenti demokrat Obama, u përqendrua menjëherë pas kësaj tek mesazhi mjaft i njohur tashmë i fjalimeve të tij të fushatës. Green Bay ishte ndalesa e parë e katër mitingjeve të djeshme të presidentit. Ai u ndal gjithashtu në Las Vegas të Nevadës; në Denver të Kolorados dhe në Kolumbus të Ohajos. Zoti Romni kishte në plan tri manifestime fushate dje, të gjithë në shtetin me rëndësi të Virxhinias. Në një miting pranë kryeqytetit, Riçmond, kandidati republikan foli gjithashtu për dëmet e shkaktuara nga uragani Sendi dhe u bëri thirrje përkrahësve të tij të ndihmojnë viktimant. Zoti Romni kritikoi ashpër politikat e zotit Obama për ekonominë dhe ironizoi propozimin e presidentit për të shkrirë disa agjenci qeveritare në Departamentin e Biznesit. Zv/presidenti Xho Bajden dhe rivali i tij, kongresisti Pol Rajan po bëjnë edhe ata fushatë intensivisht, po ashtu edhe e shoqja e Presidentit Obama, Mishellë Obama dhe e shqja e zotit Romni, An Romni. Ish presidenti demokrat, Bill Klinton, ka mbajtur disa aktivitete fushate në mbështetje të zotit Obama. Sondazhet e opinionit tregojnë se gara është praktikisht në barazim, me presidentin paksa në krye në disa shtete, ku analistët thonë se mund të vendoset rezultati përfundimtar i zgjedhjeve.